**Тербиячи:**   
 Салам алейкум, азиз балаяр ва чи бахчадиз атанвай мугьманар!   
Къе чи бахчада еке шадвал ава. Къ чна Виридуьньядин халкьарин хайи чIаларин югъ къейдзава. ЮНЕСКО – дин къарардалди кьабулнавай и югъ – 21-февраль – сифте нубатда арадай акъатзавай чIалар хуьн ва абур вилик тухун паталди тайинарвайди я. Дуьньядин винел 6000-дав агакьна халкьар яшамиш жезва. Абурухъ гьардахъ вичин хайи дидедин чIал ава. Чун яшамиш жезвай уьлкве Дагъустан я. Дагъустан гъвечIи, амма аламатдин уьлкве я. Ина цIудралди миллетар, халкьар дуствилелди яшамиш жезва. И халкьарихъ гьар садахъ вичин хайи чIал, вичиз хас тир къилихар, адетар, яшайишдин къайдаяр, манияр, махар, кьисаяр ава. Гьар са халкьдиз вичин хайи чIал амай чIаларилай багьа ва ширин я.

Чи хайи чIал, чи диде-бубаяр рахазвай чIал – лезги чIал я. Лезги чIал дуьньядин амай халкьарин чIалар хьиз девлетлуни я, къиметлуни.  
Гьар са лезгидин намусдин буржи я: уллу- бубайрилай чал агакьнавай чIал хвена, мадни гуьрчег ва мягькем авуна чи къвезвай несилрив аманат яз агакьарун.  
Лезги чIалакай СтIал Муслимата ихьтин чIалар кхьенва:  
  
«Зи Лезги чIал, дуьньядал вун ала я.  
 Чими рагъ хьиз вун гьакьван чаз багьа я.  
 Вав рахаз чун 1000-сарлай пара я.  
 Шербетдилай ширин я чаз, Лезги чIал!»

Квез виридаз дидед чIалан югъ мубаракрай!  
Хизанра чандин сагъвал, шадвал, садвал хьурай. Дуьнья ислягь хьурай! Къуй чи хайи чIал мадни гуьрчег, девлетлу, берекатлу хьурай!

**Гила гаф гузва чи гъвечIи аялриз!**

1. Цававайди чими рагъ я  
   Чи бахчада къе сувар я.  
   Ша, илиф чи бахчадиз,  
   Мярекатдиз килигиз.
2. Квез хвашкалди, азиз дустар.  
   Салам гана мугьман хьайи,  
   Къалурда квез чи гьунарар:  
   Гур кьуьлер ваш ад манияр.
3. ЦIийи шиирарни гваз  
   СтIалд(и)лай чи бахчадиз  
   Сажидин бубани кваз  
   Атанва чаз мугьмандиз.
4. Чанар сагъ хьуй чин патав,  
   Гьар са хуьряй куьн атай.  
   Хзанра куь бахтар хьурай,  
   Берекатар мад бул хьурай.
5. Мани лугьуз шад яз вири,  
   Лезги чIалан сувар я къе.  
   Экуь тир цав - мурад– я чи,  
   Ислягь хьурай гьар са уьлкве!

**Мани «Зи Дагъустан» (тамамарда аялрин дестеди)**

1. Каспи гьуьлуьн лепейраллаз

Чаз даимдай къуват гузва.  
Гьар пакамахъ нур чукIуриз  
Чи рикIериз къуват гузва.  
  
 припев:

Цуьк акъудай хунча хь(и)тин  
Макан я вун чи.  
Ви рухвайри абур гъайи

Ватан я вун , зи Дагъустан.

1. И дуьньядин гьар са пипIе,  
   Вакай суьгьбет физва, Ватан.  
   Дуствилин гьисс аваз рикIе  
   Мадни абад хьуй, Дагъустан!

припев.

**Шиирар:**  
 1. Чун Ватандин аялар я,  
 Гележегдин хиялар я.  
 Гьарма сад са мурад я чун  
 Чи уьмуьрдал лап шад я чун.  
  
2. Лап хъсандиз кIелда чна  
 ВикIегь ксар хьун паталди.  
 Чи дидейрин, бубайринни  
 Баркаллу тIвар кьун палалди.  
  
3. ЧIехибурун вилин эквер,  
 Туьхуьн тийир нурар я чун.  
 Бахтавардиз чIехи жезвай  
 Чи Ватандин лувар я чун!  
  
**Тербиячи:** Дидедин чIал! Дидедин некIедихъ галаз чи ивидик акахьзавай чIал!  
Хайи йикъалай башламишна ракъинин ишигъ хьиз, гъетерин нур хьиз, гьар декьикьада чи жигерри къачузвай гьава хьиз, хъвадай яд хьиз герек чIал!

Азиз балаяр! Къе куьн бахчада ава, ахпа куьн школадиз фида. Са шумуд йисалай школа акьалтIарда, уьмуьрда пешекарар жез гьарда санихъ камар къачуда.

РикIел хуьх! Дуьньядин гьи пипIе куьн яшамиш жез хьайитIани, гьихьтин чIехи дережайрив куьн агакьайтIани жуван хайи чIал, хайи чил рикIелай алатай касдиз къимет жедач. Инсандин инсанвал хуьзвайди чIал я, хайи дидедин чIал!  
Азиз балаяр! Гьич садрани дидед чIал рикIелай ракъурмир! ЧIал чи намус, руьгь, диде я!  
Дидедин чIал хуьх, ам гуьрчег, мягькем ая. Хайи чIалал гьамиша дамах ая. ГьакI хьайила квекай халис ватанпересар жеда.

**Шиирар:**

1. Дидеди бала гьикI хуьдатIа  
   Дидед чIал гьакI хвена кIанда.  
   Вилин нини гьикI хуьдатIа  
   Лезги чIал гьакI хвена кIанда!
2. Зи Лезгистан, хайи макан!  
   Гуьрчег, гуьзел, кIани Ватан!  
   1000 сефер тикрарайтIан,  
   Галат тежер гафар, зи чан!
3. Зи играми лезги чIалан,  
   Аламатар чIехи я!  
   Ша, агат куьн адан къулав.  
    Ам са рагъ хьиз чими я.
4. Зи хайи чIал гуьлуьшан,  
   Адан мана дерин я.  
   Заз дуьньядал виридалай  
   Дидедин чIал ширин я.
5. Вун зи рикI я, зи чан я.  
   Вун зи рахун, зи ван я.  
   Вун зи рикIиз масан я,  
   Чан зи багьа, Лезги чIал!
6. Заз дидеди лайлаяр  
   Авур чIал я, Лезги чIал!  
   Зи кьепIинихъ хиялар  
   Авур чIал я, Лезги чIал!
7. Дидед чIал я, Лезги чIал.  
   Ам чи руьгьни, чи мез я.  
   Жигердилай къарагъдай  
   Ам лезгидин нефес я.
8. ЧIалаз гьуьрмет герек я,  
   Дидеди хьиз баладиз.  
   Дидед чIал чаз куьмек я  
   Мягькем цал хьиз къеледиз.
9. Хайи чIал я дидедин  
   Зи къуватни, зи гьунар.  
   ФейитIани гьиниз зун  
   Кутазвайди зак лувар.
10. Жуван хайи чIал течир  
    Ваз гьи миллет лугьурай?  
    Намус – гъейрат кIус квачир  
     Вахъ гьи инсан рахурай?
11. Лезги чIал я чи яракь  
    Чирдай дуьньяд чIалар чаз.  
    Зи Лезгияр! Куьн алахъ

Чириз дидед чIал жуваз.

1. Сагърай чи чIал дуьзариз  
   Кхьизвайбур алахъна.  
   Шиирарни ктабар,  
   Къваз тавуна кIвалахна.

**Мани «Хайи Ватан»**

1. Маса чилин къизилрилай   
   Заз зи чилин къванер кIанда.  
   Саф булахдай авахьзавай  
   Ширширдин хуш ванер кIанда.  
      
    припев:  
   КIанда заз дагъни аран  
   Хайи чил, хайи Ватан.  
   Хайи муг кIанда масан, кIанда масан.----2 сеферда
2. КIанда Шагь – Дагъ, Самурдин яд,  
   Ватан хьана даим абад.  
   Уьмуьрдихъни жедайвал дад,  
   Заз зи чилин къванер кIанда.  
     
    припев:  
   КIанда заз гегьенш чуьллер,  
   Беневша, къизилгуьллер.  
   КIандп заз михьи рикIер, михьи рикIер.----2 сеферда

**Тербиячи:** Дуьньядин вири аялар чIалал акьалтайла, абуру сифтени – сифте **ДИДЕ** гаф лугьуда. **ДИДЕ** дуьньядин винел виридалай ширин, багьа, кьуьзуь тежер, рикIелай алат тейир кас я. ЧIалан бине кутазвайди сифтени-сифте диде, буба я.  
 **Азиз дидеяр**! ЧIал квахь тавун паталди квевай герекди анжах са шартI я: аялрихъ галаз хизанда хайи чIалал рахун, чIал, адетар, яшайишдин къайдаяр чирун. Дидед чIал тейижир аялдиз тамамдаказ маса чIални чир жедач.

Эвер гузва къе за вири  
 Лезги диде – бубайриз:  
 Геж тахьурай, гьуьрметлубур,  
 ЧIал чира куь балайриз.

Чира урус, араб чIални,  
 Ингилисни герек я.  
 Дидед чIал я чIаларин шагь  
 Къуват, дамах, дестек я.  
  
**Шиирар:**

1. Диде лугьур тIвар эвез  
   Жедай са гаф авайд туш.  
   На хьиз лай-лай сив хъуьрез  
   Садани мад ягъайд туш.
2. Виш сеферда чан лагьана,  
   Чун гъилерар кьуна на.  
   Виш сеферда темен гана  
   Чун къужахда туна на.
3. Виш сеферда чи вилерай   
   Акъудна на пашманвал.  
   Виш сеферда ви вилерай,   
   Багъишна чаз инсанвал.
4. Азиз диде, ви къужахда,  
   Чна савкьват эцигда.  
   Вуна лагьай гьар гафуниз  
   Виш сеферда килигда.
5. Диде – Сад я, Сад я Аллагь.  
   Диде багьа кас я, Валлагь .  
   Лугьузва заз даим рикIи:  
   Дидедикай манияр лагь.

**Мани «Диде» + кьуьл**

1. Ширин затIар гзаф ава дуьньяда.  
   Сад лагьайди вун я диде, чан диде.  
   Къенин юкъузни ама зи япара,  
   Ви лайлайдин назик ширин ван, диде.  
     
    припев:  
   Диде абур я вун, диде сабур я вун.  
   Диде дуьньдин лап чIехи нур я---2 сеферда
2. КIвалахдилай хтайла цIай алатна  
   Завди рахаз куьлуь-куьлуь чIаларал.  
   Лугьудачир хьи гьич вуна галатна,  
   Лайлай ягъиз ракъурдай зун ахварал.  
     
    припев.

**«Дидедин лайлаяр»**

1. **СикI- диде:**Тум псидин кул хьтин, юкь камари чIул хьтин,  
   Бул бегьердин зул хьтин, зи сикI бала дидедин,  
   Алад ширин ахвариз, зи рикI бала дидедин. -2 сеферда
2. **Пехъ – диде:**ЧIулав цIакул-йиф ятIа, лацу цIакул-циф ятIа,  
   Вун лифрен хва лиф ятIа, дембел бала дидедин.  
   Алад ширин ахвариз темпел бала дидедин. – 2 сеферда
3. **Кьуьгъуьр – диде:**  
   ЧIарар хъуьтуьл кIаз ятIа, къизил балугъ, хаз ятIа,  
   Ашукьдив гвай саз хьтин кьуьгъуьр бала дидедин.  
   Алад ширин ахвариз чуьнгуьр бала дидедин. – 2 сеферда
4. **Зи диде:**

ВиртIедилай ширин я, сивеллайди хъуьруьн я,  
Вилер чIулав кишмиш я, вун зи къизил – гимиш я.  
Кьилел ислягь цавар хьуй, ви гьар са югъ сувар хьуй. -- 2 сеферда  
  
 припев:  
Лай-лай, бала зи, лай-лай,

Ширин бала зи, лай-лай.  
Алад ширин ахвариз  
Секин бала зи , лай-лай. -- 2 сеферда

**Лезги халкьдин къугъунар, гьисабунар:**

1. Заз чилелай раб жагъана,  
   Раб за дидедиз гана.  
   Дидеди заз тIунутI гана,  
   ТIунутI за кациз гана.  
   Каци заз пеш гана,  
   Пеш за кализ гана.  
   Кали заз нек гана,  
   Нек за чимна хъвана.
2. Дуду, дуду – Басани!  
   Яб це на заз, Масани!  
   БицIи тупIу гъуьрч яна  
   Гваз хтана вичин кIвализ.  
   ЗакIал тупIу ам чухвана,  
   Гваз хкведа ялиз – ялиз,  
    Кьулан тупIу – цIай хъийида,  
   Шагьид тупIу – ргада,  
   КIанчIал тупIу недай чIавуз  
   Хкаж хьана ачкар цавуз,  
   Нерал са тIекь вегьена  
   Кат хъувуна муказ, хва.  
   Мад ахъайда за ваз мах  
   КIан хьайила мукьвал, хва!

**Тербиячи:**Кьуьл - миллетдин къилих я,   
Мани – миллетдин руьгь я лугьуда.  
Гьар са лезгидиз лезги кьуьл чир хьун, жуван халкьдин макьамар, манияр чир хьун чарасуз я.  
  
**Лезги халкьдин кьуьл – тамамарда Ашурбекова Земфиради.  
  
Лезги халкьдин мани – «Чан къари».**

1. Вун заз авай тек сад я. сад я, сад,  
 Зун анжах са вал шад я, шад я, шад,  
 Къенин дад я, бидад я, дад я, дад----2 сеферда  
   
 припев:  
 Вун кьуьзекан цуьк я цуьк, чан къари,  
 Вун кьуьзекан рикI я рикI, чан къари.---2 сеферда

2.Вун зи намус, бирдан я , зи чан я,  
 Вун зи духтур, дарман я, аман я,  
 Вун зи динни иман я, дуван я-----2 сеферда  
 припев.  
  
 3.Вун зи уьмуьр, зирек я, зи экв я,  
 Вун зи хинкIал, хуьрек я, герек я,  
 КIвалин цални, дестек я, дирек я----2 сеферда  
  
 припев.   
  
**Тербиячи:** Квез мад сеферда хайи чIаларин югъ мубарак хьуй! Гьар садаз вичин хайи чIал амай кьван хуьр, кIвал, адетар квахьдач.  
ЧIал хуьн патал, ам мадни мягькем авун патал, Шагьабудин Шабатова лагьайвал, чун чанни гуз гьазур я.  
   
Сагърай.

**Муниципальное казённое дошкольное образовательное учреждение  
 «Герейхановский детский сад»**

**«Мой родной язык»**

**праздник ко дню родных языков   
 для детей и родителей**

**(старшая группа)**

**Подготовила и провела**

**воспитатель МКДОУ Ибрагимова З.А.**

**Заведующий МКДОУ «Герейхановский детский сад»**

**-------------------- Габибова У.Ю.**

**с. Герейханово**

**18.02.2016 год**